Document ID: /roh_data/filtered/fineweb-2-filterrobots_roh.jsonl.gz/4182

En ina manevra da trenament per las shows aviaticas da la fin d'emna aveva in dals set aviuns dal tip PC-7 da la squadra da l'Armada svizra strivlà il cabel da la camera pendenta. Quai tenor la Polizia chantunala. Il cabel è montà lung il traject da cursa e pussibilitescha da laschar currer ina camera pendenta telecumandada lung ils curridurs sin il traject da cursa.
La camera è crudada amez l'arrivada a Salastrains. Ni pilot ni aspectaturs èn vegnids blessads. L'aviun PC-7 ha pudì atterrar a Samedan. Suenter che il cabel è da giu aveva il cabel er mess ord funcziun per in mument la sutgera, che avess stuì transportar ils curridurs si tar la partenza las 13:00. Il segund percurs dal slalom gigant dals umens ha perquai gi lieu ina mes’ura pli tard.
Donn da 280'000 francs, motivs anc betg clers
Tenor la polizia chantunala hai dà per la Societad Svizra da Radio e Televisiun SSR SRG in donn da radund 280'000 francs quai che reguarda la camera che è crudada giu. Sche i ha era dà in donn vid l'aviun militar n'è betg enconuschent. La polizia chantunala n'ha betg pudì dar infurmaziuns en quel connex. Era dumondas davart motivs per l'incap n'ha la polizia chantunala betg respundì, quai pervia che las inquisiziuns n'èn anc betg fatgas. Uschia na san ins betg sche il cabel era montà sin la autezza gista u sche l'aviun fiss sgulà memia bas.
Naginas shows pli
Il Departament federal da defensiun, protecziun da la populaziun e sport ha confermà envers RTR che las shows da la squadriglia PC-7 da l'armada svizra da questa fin d'emna a San Murezzan èn annuladas suenter quest incap. Tant la polizia chantunala sco er la procura publica grischuna investigheschan il cas.
Betg ina surpraisa per Parmelin
Il minister da defensiun Guy Parmelin ha duvrà pleds directs per l’incap cun la camera a San Murezzan. El saja da l’avis ch’els hajan detg savens tals accidents, quai ha il cusseglier federal ditg a la ‘Tagesschau’ da la televisiun SRF.
En si’emprima reacziun a l’ur da la Conferenza da segirezza a Minca ha el empermess in’analisa exacta da la situaziun. Era sch’els hajan gì grond cletg e nagin saja vegnì blessà, sa tractia d’in incap gravant.
RR novitads 14:00